Dolinková, Zuzana, ministerka zdravotníctva SR (2024-02-08):
Ďakujem veľmi pekne. Vážený pán predsedajúci a vážená pani poslankyňa, ďakujem za otázku, dovoľujem si vám však objasniť, že v analytike rozpočtu doteraz nebola zavedená osobitná položka desegregácia rómskych detí. Neznamená to však, že by to nebolo pre naše ministerstvo prioritnou oblasťou. Ministerstvo školstva je mimoriadne aktívne v riešení aj tejto témy. Definícia segregácie vo vzdelávaní bola zakotvená do školského zákona, bola vypracovaná a publikovaná aj metodická príručka desegregácie vo výchove a vzdelávaní, ktorá interpretuje definíciu v kontexte našich očakávaní smerom k partnerom ministerstva. Na základe nej sa vypracujú desegregačné štandardy, ktoré sa do roku 2024 majú prijať v každej relevantnej škole. Ministerstvo zároveň vytvorilo koncept monitorovania rizika segregácie, ktorý sa rozpracuje do systému monitorovania s cieľom zaviesť do praxe ešte v prvej polovici tohto roka. Monitoring je zameraný na vyhodnocovanie príznakov a rizík segregácie vo vzdelávaní. Zavádza sa aj s cieľom prispieť k vytvoreniu systému cielenej podpory a pomoci rizikovým lokalitám a sledovania vývoja desegregácie v čase. Agendu desegregácie ovplyvnia aj ďalšie reformy ministerstva školstva, ktoré prispievajú k aktívnemu a kvalitnému vzdelávaniu. Ide tak o sériu reforiem v oblasti predškolskej výchovy, ako je zavedenie povinnej a nárokovateľnej predškolskej výchovy, zmena na normatívne financovanie škôlok, ako aj na reformu podporných opatrení. Príspevok na deti a žiakov zo sociálne znevýhodneného prostredia činil v roku 2023 5 718 000 eur. V tomto roku plánujeme rozbehnúť národný projekt s cieľom vytvorenia vzorových desegregačných plánov pre všetky rôzne typy situácií, v ktorých dochádza alebo môže dochádzať k segregácii rómskeho obyvateľstva vo vzdelávaní priamo v lokalitách participatívnym spôsobom so zapojením všetkých relevantných stakeholderov. Zároveň plánujeme v rámci druhého národného projektu v najbližších dvoch rokoch protest... pretestovať všetky deti vo veku šesť až desať rokov so stanovenou diagnózou ľahkého mentálneho postihnutia na základe vlani prijatých odborných postupov, aby sme vylúčili nesprávne zaraďovanie do špeciálnych škôl a tried. V rámci prebiehajúcej reorganizácie sme posilnili personálne kapacity v tejto oblasti a vytvorili sme nový odbor podpory inklúzie marginalizovaných skupín. Úspešné zavŕšenie prvej fázy reforiem, ktoré sú alebo budú zo značnej časti financované z európskych fondov, bude východiskom pre správne nastavenie druhej fázy reforiem spojených s inklúziou a desegregáciou rómskych detí a vyčlenenie cielených prostriedkov zo štátneho rozpočtu. K vašej otázke ohľadom monitorovania segregácie na úrovni mikroregiónov ešte dopĺňam, že na základe vytvoreného konceptu monitorovania rizika segregácie na ministerstve školstva zverejneného na stránke rezortu dňa 9. januára 2024 sa pripravuje metodika a vyhodnocovanie indikátorov pre základné školy s termínom ukončenia do konca mesiaca marec 2024. Podľa vypracovanej metodiky prebehne v roku 2024 pilotné monitorovanie. Postupná príprava metodík pre ostatné stupne vzdelávania, ako sú materské, stredné a špeciálne školy so zohľadnením ich špecifík prebehne v období od apríla ´24 do konca júna 2025. Do konca roka 2025 ministerstvo školstva zverejní komplexnú monitorovaciu správu o segregácii na všetkých stupňoch vzdelávania. Monitoring bude pokračovať aj v ďalších rokoch v dvojročnej frekvencii a umožní porovnávanie dát v časových rozmedziach a sledovanie relevantných trendov. Zámerom je monitorovať lokality s cieľom plánovania a následného poskytovania podpory pri desegregrácii na rôznych úrovniach ako je škola, samospráva, národná úroveň a zároveň zabezpečenie prevencie segregácie v školskom systéme. Vážená pani poslankyňa, ďakujem veľmi pekne za pozornosť, skončila som.